SCI มั่นใจผลงานครึ่งหลังแจ่ม อานิสงส์คลายล็อกฯ หนุนลงทุนภาครัฐ-เอกชนฟื้น
SCI มั่นใจผลงานครึ่งหลังแจ่ม อานิสงส์คลายล็อกฯ หนุนลงทุนภาครัฐ-เอกชนฟื้น
31 ก.ค. 2563

นายเกรียงไกร เพียรวิทยาสกุล ประธานเจ้าหน้าที่บริหาร บริษัท เอสซีไอ อีเลคตริค จำกัด (มหาชน) หรือ SCI เปิดเผยว่า แนวโน้มผลการดำเนินงานในช่วงครึ่งหลังของปีนี้ คาดว่าจะเติบโตอย่างแข็งแกร่ง หลังจากสถานการณ์การแพร่ระบาดไวรัสโควิด-19 เริ่มคลี่คลาย และรัฐบาลประกาศคลายล็อกดาวน์กิจกรรมทางเศรษฐกิจอย่างต่อเนื่อง ซึ่งทำให้การลงทุนของภาครัฐและเอกชน เริ่มฟื้นตัว และเริ่มสามารถกลับมาดำเนินการได้ตามปกติ
ทั้งนี้ ในส่วนของแนวโน้มไตรมาส 2/2563 ยังคงมีทิศทางที่ดี ถึงแม้ว่าจะทยอยรับรู้งานในมือได้ช้ากว่าแผนที่วางไว้ เนื่องจากสถานการณ์การแพร่ระบาดของไวรัสโควิด-19ในช่วงก่อนหน้า โดยใน เดือนมิถุนายน 2563 ที่ผ่านมาบริษัทฯได้งานเสาส่งไฟฟ้า สถานีไฟฟ้า และตู้สวิตช์บอร์ดเพิ่มเติม มูลค่ารวม 200 ล้านบาท ส่งผลให้ในปัจจุบันบริษัทฯ มีงานในมือรอรับรู้รายได้ (Backlog) เพิ่มขึ้นเป็น 1,200 ล้านบาท
“ในช่วงที่เหลือของปีนี้เรายังคงเดินหน้าเข้าร่วมประมูลงานใหม่ๆ ของทั้งภาครัฐและเอกชนที่ยังคงทยอยเปิดประมูลอย่างต่อเนื่อง เพื่อเพิ่มจำนวนงานในมือ ไม่ว่าจะเป็นงานเกี่ยวกับ ตู้สวิตช์บอร์ด รางเดินสายไฟ เสาส่งไฟฟ้าแรงสูงและสถานีไฟฟ้า รวมถึงงานรับเหมาก่อสร้างสะพานรถไฟ เป็นต้น ทั้งจาก กฟผ. และ กฟภ. ซึ่งเราคาดหวังว่าจะได้รับงานใหม่ เพิ่มเติมอย่างน้อย 500 ล้านบาท ในช่วงครึ่งปีหลัง สนับสนุนให้ธุรกิจเติบโตอย่างแข็งแกร่ง” นายเกรียงไกร กล่าว